A Bizottság határozata

(1998. február 25.)

a veszélyes hulladékok égetéséről szóló 94/67/EK tanácsi irányelv végrehajtásáról szóló tagállami jelentések alapjául szolgáló kérdőívről (A 91/692/EGK tanácsi irányelv végrehajtása.)

(EGT vonatkozású szöveg)

(98/184/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a környezetre vonatkozó bizonyos irányelvek végrehajtásáról készülő jelentések egységesítéséről és ésszerűsítéséről szóló, 1991. december 23-i 91/692/EGK tanácsi irányelvre [1] és különösen annak 5. és 6. cikkére,

tekintettel a veszélyes hulladékok égetéséről szóló 94/67/EK tanácsi irányelvre [2],

mivel a 94/67/EK irányelv 17. cikke értelmében a tagállamoknak a 91/692/EGK tanácsi irányelv 5. cikkének megfelelően jelentést kell készíteniük ennek az irányelvnek a végrehajtásáról;

mivel ezt a jelentést a Bizottság által összeállított kérdőív vagy vázlat alapján kell elkészíteni a 91/692/EGK irányelv 6. cikkében meghatározott eljárásnak megfelelően;

mivel az első jelentés az 1998–2000-es időszakra vonatkozik;

mivel az ebben a határozatban célul kitűzött intézkedések összhangban állnak a fent említett irányelv 6. cikke értelmében létrehozott bizottság véleményével,

ELFOGADTA EZT A HATÁROZATOT:

1. cikk

Elfogadásra kerül az ehhez az irányelvhez csatolt kérdőív, amely a veszélyes hulladékok égetéséről szóló 94/67/EK tanácsi irányelvre vonatkozik.

2. cikk

A tagállamok ezt a kérdőívet használják a 94/67/EK tanácsi irányelv 17. cikke és a 91/692/EGK tanácsi irányelv 5. cikke értelmében a Bizottságnak benyújtandó jelentés összeállításának alapjául.

3. cikk

Ennek a határozatnak a tagállamok a címzettjei.

Kelt Brüsszelben, 1998. február 25.

a Bizottság részéről

Ritt Bjerregaard

a Bizottság tagja

[1] HL L 377., 1991.12.31., 48. o.

[2] HL L 365., 1994.12.31., 34. o.

--------------------------------------------------

MELLÉKLET

KÉRDŐÍV

a tagállamoknak a veszélyes hulladék égetéséről szóló 94/67/EK irányelv átültetéséről és végrehajtásáról készítendő jelentéséhez

A Bizottságnak már megküldött információk azonosítása érdekében azokra megfelelő módon hivatkozni kell.

I. ÁTÜLTETÉS A NEMZETI JOGBA

1. a) Tájékoztatták a Bizottságot azoknak a törvényi, rendeleti és közigazgatási rendelkezéseknek az elfogadásáról, amelyek szükségesek ahhoz, hogy az irányelvnek megfeleljenek?

(Igen/Nem)

b) Ha az a) pontra "Nem" a válasz, adják meg az okokat.

II. AZ IRÁNYELV VÉGREHAJTÁSA

1. a) A 3. cikk (1) bekezdéssel összhangban milyen intézkedéseket tettek az égetőművek tervezéséből, berendezéséből és üzemeltetéséből eredő környezetszennyezés megelőzésére?

b) Ha van róla információ, adják meg a 3. cikk (1) bekezdésével összhangban kiadott engedélyek számát és a kapcsolódó működési kapacitást.

2. a) A 3. cikk (4) bekezdésével összhangban milyen követelményeket vezettek be az együttégetésre adott engedélyek megadásához?

b) Adtak felmentést a 3. cikk (3) bekezdése alapján megkövetelt százalék alól a 3. cikk (4) bekezdésével összhangban folyó működés megkezdését követő hat hónapban?

(Igen/Nem)

c) Ha a b) pontra "Igen" a válasz, adják meg az okokat.

d) Ha van róla információ, adják meg az engedélyek számát és a 3. cikk (3) bekezdésével összhangban együttégetett hulladék teljes engedélyezett mennyiségét.

3. Általában milyen intézkedéseket tettek a 4. cikkel összhangban az abban a cikkben előírt információhoz való nyilvános hozzáférés biztosítására?

4. a) Általában milyen intézkedéseket tettek az 5. cikkel összhangban a hulladék szállításából és átvételéből a környezetet érő negatív hatások megelőzésére vagy csökkentésére?

b) Ahol rendelkezésre áll, adják meg az 5. cikk (4) bekezdésével összhangban az 5. cikk 2. és 3. bekezdése alól adott felmentések számát.

5. a) A 6. cikk (4) bekezdésével összhangban engedélyeztek a 6. cikk (2) bekezdésében meghatározottaktól eltérő előírásokat?

(Igen/Nem)

b) Ha az a) pontra "Igen" a válasz, adják meg az esetek számát, és mindegyikre vonatkozóan adják meg az engedélyezett feltételeket, valamint az elvégzett ellenőrzések eredményét.

c) Általában milyen intézkedéseket tettek annak érdekében, hogy megfeleljenek a 6. cikk (3) bekezdésének?

d) Általában milyen intézkedéseket tettek a 6. cikk (6) bekezdésével összhangban annak biztosítása érdekében, hogy a talajszinten ne legyen jelentős a kibocsátásból eredő szennyezés?

6. a) Általában milyen intézkedéseket tettek annak érdekében, hogy megfeleljenek a 6. cikk (5) bekezdésében valamint a 7. cikk (1) és a 7. cikk (2) bekezdésében előírt követelményeknek?

b) Milyen rendelkezést hoztak a 12. cikk (2) bekezdésével összhangban a tisztítóeszközök vagy a mérőeszközök leállásának, zavarának vagy hibájának maximális megengedhető időtartamára vonatkozóan, valamint a 12. cikk (1) bekezdésével összhangban az illetékes hatóságok haladéktalan értesítésére vonatkozóan, ha a 6. cikk (5) bekezdésében, a 7. cikk (1) bekezdésében és a 7. cikk (2) bekezdésében meghatározott értékeket túllépik.

c) A nemzeti rendeletekben határoztak meg a szennyező anyagokra vonatkozóan a 7. cikkben előírtaktól eltérő határértékeket?

(Igen/Nem)

d) Ha a c) pontra "Igen" a válasz, részletezzék az okokat, és tüntessék fel minden egyes szennyezőanyagra a kibocsátási értékét.

e) A 7. cikk (4) bekezdésével összhangban milyen rendelkezéseket hoztak a megfelelő kibocsátási határértékek vagy irányértékek meghatározására?

7. Általában milyen intézkedéseket tettek a 8. cikkel összhangban a szennyvízkibocsátás minimálisra csökkentése érdekében?

8. a) Általában milyen intézkedéseket tettek a 9. cikkel összhangban, hogy megfeleljenek a 75/442/EGK és a 91/689/EGK irányelveknek?

b) Ahol rendelkezésre áll az információ, adják meg, visszanyerik-e az égetésből származó hőenergiát, adják meg a visszanyerés módját és a hatékonyságot.

9. Általában milyen intézkedéseket tettek a 10. cikkel összhangban, hogy megfeleljenek a mérési követelményeknek, beleértve a III. mellékletben található követelményeket?

10. A 13. cikk (2) bekezdésére figyelemmel, adják meg a berendezések teljes leállításáról kapott értesítések számát, beleértve az égető kapacitást, az órák számát és az üzemidőszakot.

--------------------------------------------------